
Επιτυχής Διοργάνωση Εκδηλώσεων Ανάπτυξης Ικανοτήτων στο πλαίσιο του έργου ECOBASE  
Με ιδιαίτερη επιτυχία πραγματοποιήθηκαν στις 27 και 28 Ιουλίου 2026, στη Σταμνά Αιτωλοακαρνανίας, οι δύο εκδηλώσεις ανάπτυξης ικανοτήτων και ενίσχυσης γνώσεων και δεξιοτήτων στη διαχείριση της ποιότητας του εδάφους και στην ορθή δειγματοληψία, στο πλαίσιο του έργου ECOBASE.
Οι εκδηλώσεις υλοποιήθηκαν από το Επιμελητήριο Αιτωλοακαρνανίας σε συνεργασία με το Τμήμα Γεωπονίας του Πανεπιστημίου Πατρών (Επικεφαλής Εταίρος του Έργου ECOBASE) και τους Αγροτικούς Συνεταιρισμούς Ελαιοπαραγωγών Αρχαία Ωλένεια & Aitolia Olives.
Η 1η Εκδήλωση έλαβε χώρα στις 27 Ιουλίου 2026 στην αίθουσα «ΙΘΩΡΙΑ», με στόχο τη Θεωρητική Εκπαίδευση των συμμετεχόντων σε σύγχρονες προσεγγίσεις για την προστασία και διαχείριση της υγείας του εδάφους, καθώς και σε πρακτικές ορθής δειγματοληψίας.
Τους συμμετέχοντες καλωσόρισαν o Αντιπεριφερειάρχης Αγροτικής Ανάπτυξης της Περιφέρειας Δυτικής Ελλάδας Ανδρέας Φίλιας, ο Πρόεδρος του Επιμελητηρίου Αιτωλοακαρνανίας Παναγιώτης Τσιχριτζής, ο Πρόεδρος της Εθνικής Διεπαγγελματικής Οργάνωσης Επιτραπέζιας Ελιάς (ΔΟΕΠΕΛ) Αθανάσιος Μπαλτάς, ο Πρόεδρος της Πανελλήνιας Ένωσης Μεταποιητών-Τυποποιητών-Εξαγωγέων Επιτραπέζιων Ελιών (ΠΕΜΕΤΕ) Κώστας Ζούκας και οι Πρόεδροι των Αγροτικών Συνεταιρισμών Ελαιοπαραγωγών Αρχαία Ωλένεια, Γιώργος Μιμμής, και Aitolia Olives, Χρήστος Χειμώνας. Στους χαιρετισμούς τους υπογράμμισαν τη σημασία της συνεργασίας, τη συμβολή του αγροδιατροφικού τομέα και ιδιαίτερα της ελαιοπαραγωγής στην οικονομία της περιοχής, την αξία της ενίσχυσης γνώσεων και δεξιοτήτων, καθώς και της τεκμηριωμένης λήψης αποφάσεων για την επίτευξη μακροπρόθεσμων αποτελεσμάτων.
Ακολούθησε η παρουσίαση του έργου ECOBASE από τον Γεώργιο Ρόμπολα, Προϊστάμενο του Τμήματος Εμποροβιομηχανικών Θεμάτων του Επιμελητηρίου Αιτωλοακαρνανίας και Υπεύθυνο για το έργο ECOBASE, ο οποίος έδωσε το λόγο στη συνέχεια στον Ιωάννη-Νικόλαο Μπουγιουκλή Υποψήφιο Διδάκτορα Τμήματος Γεωπονίας - Πανεπιστήμιο Πατρών (Επικεφαλής Εταίρος του Έργου ECOBASE) για την 1η Εκπαιδευτική Ενότητα: Κλιματικά έξυπνες πρακτικές για την ποιότητα του εδάφους και την προστασία της υγείας του εδάφους.

Η 2η Εκπαιδευτική Ενότητα: Υποβάθμιση της Γης –Μηχανισμοί, Επιπτώσεις και Μετριασμός, αναπτύχθηκε από τον Παύλο Φιλιππίδη, με ειδίκευση στην Προστασία και Διαχείριση Περιβάλλοντος, Τεχνικό Σύμβουλο του Επιμελητηρίου Αιτωλοακαρνανίας, ενώ η 3η Εκπαιδευτική Ενότητα: Λύση βασισμένη στη φύση – βασική προσέγγιση για τη διατήρηση της υγείας του εδάφους, αναπτύχθηκε από την Ερατώ Μαλισιάνου, με ειδίκευση στην Επιχειρηματικότητα και Συμβουλευτική στην Αγροτική Ανάπτυξη, Τεχνική Σύμβουλο του Επιμελητηρίου Αιτωλοακαρνανίας.
Την 4η Εκπαιδευτική Ενότητα: Μείωση της υποβάθμισης του εδάφους που σχετίζεται με εντατικές γεωργικές πρακτικές ανέπτυξε ο Τριαντάφυλλος Τατούλης, Δρ. Γεωπόνος, Συνεργάτης του Επιμελητηρίου Αιτωλοακαρνανίας, ο οποίος έκανε μνεία και στην πιλοτική δράση του έργου που υλοποιείται στο έργο στην Περιφέρεια Δυτικής Ελλάδας σε συνεργασία με το Πανεπιστήμιο Πατρών, με ιδιαίτερες αναφορές και στόχευση στην Αιτωλοακαρνανία.
Την εκδήλωση τίμησαν με την παρουσία τους εκπρόσωποι της τοπικής αυτοδιοίκησης, μεταξύ των οποίων ο Αντιπεριφερειάρχης Π.Ε. Αιτωλοακαρνανίας Αθανάσιος Μαυρομμάτης και ο Πρόεδρος του Δημοτικού Συμβουλίου Ι.Π. Μεσολογγίου Δημήτριος Ράπτης, καθώς και εκπρόσωποι της επιχειρηματικής και ακαδημαϊκής κοινότητας, μέλη θεσμικών φορέων, επιστήμονες τροφίμων, γεωπόνοι, κτηνοτρόφοι, αγρότες και απλοί ενδιαφερόμενοι πολίτες. 
Η 2η Εκδήλωση, έλαβε χώρα στις 28 Ιουλίου 2026 στον Αγροτικό Συνεταιρισμό Ελαιοπαραγωγών Aitolia Olives, με αντικείμενο την Πρακτική Εκπαίδευση των συμμετεχόντων μέσω ασκήσεων και δραστηριοτήτων εκπαίδευσης πεδίου.   
Ειδικότερα, ο Τεχνικός Σύμβουλος του Επιμελητηρίου Αιτωλοακαρνανίας, Παύλος Φιλιππίδης, πραγματοποίησε, με την υποστήριξη συνεργατών και στελεχών του Επιμελητηρίου και του Συνεταιρισμού, πρακτικές ασκήσεις πεδίου σχετικά με τη σωστή δειγματοληψία εδάφους, την επιτόπια μέτρηση δεικτών ποιότητας του εδάφους (π.χ. φώσφορο, pH κ.λπ.) με τη χρήση ειδικού kit, και επιτόπιες παρατηρήσεις.
Στην εκδήλωση συμμετείχαν εκπρόσωποι του αγροδιατροφικού κλάδου, της αγοράς, και της τοπικής κοινωνίας, με ενδιαφέρον στην ορθή δειγματοληψία και την αξιοποίηση των κατάλληλων εργαλείων για την υποστήριξη της λήψης αποφάσεων για τη διαχείριση του εδάφους.
Η αξιοσημείωτη ανταπόκριση και συμμετοχή στις Εκδηλώσεις Ανάπτυξης Ικανοτήτων, ανέδειξε τη σημασία της ενημέρωσης κι εκπαίδευσης σε ζητήματα της καθημερινής δραστηριότητας της τοπικής κοινωνίας, τις ανησυχίες που αντιμετωπίζει ο κλάδος, καθώς και το ενδιαφέρον για περαιτέρω αξιοποίηση του εκπαιδευτικού υλικού και εργαλείων του έργου ECOBASE.
Τον συντονισμό των εκδηλώσεων πραγματοποίησε ο Γεώργιος Ρόμπολας, ο οποίος υπογράμμισε, μεταξύ άλλων, τη σημασία του έργου και την αξία της συνεργασίας και ανταλλαγής γνώσεων για ένα καλύτερο μέλλον.
Το έργο ECOBASE φιλοδοξεί να συμβάλει στην αντιμετώπιση της υποβάθμισης των εδαφών μέσω καινοτόμων λύσεων, αναδεικνύοντας τη σημασία της διεθνούς συνεργασίας και της ανταλλαγής καλών πρακτικών για την προστασία του περιβάλλοντος.
Στο πλαίσιο αυτό, παρέχει καινοτόμα εργαλεία που υποστηρίζουν τους υπεύθυνους χάραξης πολιτικής και τους αγρότες στην κατανόηση των κινδύνων της υποβάθμισης του εδάφους και στην εφαρμογή αποτελεσματικών στρατηγικών μετριασμού τους. 


Στο παρακάτω link:
Επιτυχής Διοργάνωση Εκδηλώσεων Ανάπτυξης Ικανοτήτων στο πλαίσιο του έργου ECOBASE - Επιμελητήριο Αιτωλοακαρνανίας ,
στο Portal του Επιμελητηρίου Αιτωλοακαρνανίας έχει αναρτηθεί όλο το σχετικό υλικό για τις καλές πρακτικές και τις σύγχρονες προσεγγίσεις για την προστασία και διαχείριση της υγείας του εδάφους, καθώς και για τις πρακτικές ορθής δειγματοληψίας που παρουσιάστηκαν, για ανάγνωση και έρευνα εκ μέρους κάθε ενδιαφερομένου.
Περισσότερες πληροφορίες για το έργο, είναι διαθέσιμες στην επίσημη ιστοσελίδα του https://ecobase.interreg-ipa-adrion.eu/ 

